Det krævede både tålmodighed og begge hænder solidt plantet på rattet, da politiet klokken 03.25 natten til søndag indledte en hektisk biljagt ved Thisted. Det fortæller vagtchef hos Midt- og Vestjyllands Politi Jens Claumarch om nattens indsats, som bød på 50 minutter i særdeles højt tempo. - Vores patrulje ville af rutinemæssige årsager standse en mand, som kørte med høj fart nord for Thisted, men han nægtede at stoppe. - Først blev han målt med 140 kilometer i timen gennem Hillerslev, inden han kørte 160 kilometer i timen på landevejen. Og på havnen i Hanstholm lå han og kørte 150 kilometer i timen. Han kørte venstre om i rundkørsler, og han overholdt heller ikke sin vigepligt, forklarer Jens Claumarch. Efter den lange rundtur i Thy fik jagten en naturlig ende på Klitmøllervej mellem Klitmøller og Thisted, da manden kørte i grøften. - Han tog turen over en mark og ind igennem et læhegn, hvorefter han til sidst kørte i grøften ved lav fart. Så der skete ingen personskade, lyder det fra vagtchefen. - Behøver ikke bekymre sig om sit kørekort Bilisten var en 26-årig mand fra Thisted-egnen, som efter jagten blev taget med ind på stationen for at aflægge en blodprøve. Politiet mistænker, at der kan have været både alkohol og narko involveret i sagen. - Han behøver ikke bekymre sig om sit kørekort i det næste stykke tid. Hvis han har kørt med den hastighed med både sprit og narko i blodet, og samtidig nægtet at standse, så kan der godt gå nogle år, før han ser sit kort igen, siger Jens Claumarch. - Det er bemærkelsesværdigt. De fleste standser, når de får besked på det af politiet, men det gjorde ham her ikke. Politiet forventer at få svar på blodprøverne i løbet af de næste uger.

Opsummering:
En voldsom biljagt fandt sted omkring Thisted natten til søndag.